Korkein hallinto-oikeus on käsitellyt valituksen Kittilän kunnanjohtajan Anna Mäkelän irtisanomisesta. KHO ei muuta Pohjois-Suomen hallinto-oikeuden päätöstä. Hallinto-oikeus kumosi Mäkelän irtisanomispäätöksen marraskuulta 2014.

Korkein hallinto-oikeus antoi ratkaisunsa Kittilän asiassa harvinaisen nopeasti. Pohjois-Suomen hallinto-oikeus ratkaisi asian helmikuussa ja KHO:n ratkaisua odotettiin loppuvuodesta ja ensi vuonna, sille sen keskimääräinen käsittelyaika on 20 kuukautta.

Irtisanomispäätöksen kumoamisen perusteluna on muun muassa se, ettei Mäkelälle varattu ennen irtisanomistaan tilaisuutta tulla kuulluksi kuntalaissa säädetyllä tavalla.

Korkeimman hallinto-oikeuden mukaan Kittilän tilapäisen "potkuvaliokunnan" toimittamissa eri henkilöiden suullisissa kuulemisissa esille tulleet seikat, joista Mäkelää ei kuultu, todella vaikuttivat valtuuston tekemään irtisanomispäätökseen. Kuulematta jättämisellä loukattiin vakavasti Mäkelän oikeusturvaa.

Kittilän kunta velvoitetaan maksamaan Anna Mäkelän ja Kittilän kunnanvaltuuston puheenjohtajan Inkeri Yrityksen oikeudenkäyntikulut.

Lue KHO:n ratkaisu täältä (siirryt toiseen palveluun).